Magyar Rádió: mégis közlik a Kossuth-hirdetést
Miután Kondor Katalin tisztázta a rádión belül a félreértéseket, elnöki jogkörénél fogva felülvizsgálta a korábbi álláspontot, és elrendelte a közlemény eredeti változatban történõ közreadását.
A Magyar Rádió nem tagadta meg a kulturális minisztérium által a szombati Kossuth-emlékünnepségre szóló meghívó közérdekû közleményként történõ közzétételét, csupán arra kérte a felhívás összeállítóit, hogy - tekintettel az önkormányzati választások közeledtére - legyenek figyelemmel a médiatörvény elõírásaira - ez állapítható meg a Magyar Rádió elnöke szerint a rendelkezésére bocsátott adatok alapján.

Görgey Gábor kulturális miniszterhez intézett csütörtöki válaszlevelében Kondor Katalin azt közli: miután tisztázta a rádión belül a félreértéseket, elnöki jogkörénél fogva felülvizsgálta a korábbi álláspontot, és elrendelte a közlemény eredeti változatban történõ közreadását.

A kultusztárca vezetõje csütörtökön levélben tiltakozott Kondor Katalinnál amiatt, hogy a közszolgálati rádió megtagadta a szeptember 21-i budapesti nyilvános Kossuth-ünnepségre invitáló közlemény sugárzását. Görgey Gábor szerint a rádió elutasítása megalapozatlan, a közérdekkel minden tekintetben szemben áll. A Magyar Rádió a két Kossuth-idézetet - "Váltsuk a reményt cselekvéssel!" és "Mosolygó jövõt mindannyiunk számára" - tartalmazó meghívó közzétételét a médiatörvényre, az azzal való ütközésre, illetve a rádió belsõ szabályzatára hivatkozva utasította el.

Morvai Katalin, a rádió szóvivõje korábban közölte: jogászaik szerint a tárca hirdetése nem felel meg a közérdekû közlemények semleges, emóciómentes tényközlési feltételének; a hangfelvétel alapján nem derül ki az, hogy a hirdetésben két idézet hangzik el.

Kondor Katalin Görgey Gábornak írott válaszlevelében azt írta, hogy kollégái "eredetileg természetesen nem tudták, hogy Kossuth-idézetekrõl van szó".

A Magyar Rádió elnöke az esetleges félreértésért elnézést kért a minisztertõl, akitõl azt kérte, hogy válaszát továbbítsa Medgyessy Péter miniszterelnöknek és Kiss Elemérnek, a Miniszterelnöki Hivatalt vezetõ miniszternek.
Magyar Rádió Kondor Katalin elnöki jogkör rádió közreadás